SDP:n kansanedustaja Ville Skinnari ja perussuomalaisten puheenjohtaja Jussi Halla-aho pitävät Juha Sipilän (kesk.) hallituksen kaatumista ja ennenaikaisia eduskuntavaaleja hyvinkin mahdollisina. Molemmat nostavat syyksi sote-uudistuksen.

Skinnari sanoo kielenkäytön koventuneen sote-uudistuksesta puhuttaessa, vaikka hallituspuolueet pääsivät valinnanvapausmallista sopimukseen viime viikolla. Viime kesänä perustuslakivaliokunnan uuteen valmisteluun palauttama sote-esitys lähtee nyt lausuntokierrokselle. Skinnari toteaa, että yleensä lausuntokierroksen aikana lakiesitys saadaan sellaiseen muotoon, että se on perustuslain mukainen, mutta vain, jos näin halutaan.

–Mutta mitä jos ei haluta? Voisiko olla mahdollista, että kokoomus haluaa uudenkin esityksen perustuslakivaliokunnassa vaikeuksiin? Mitä hyötyä puolueelle olisi siitä, että kokoomus ajaa väkisin valinnanvapauden sellaisessa kulmassa eduskuntaan, että se ei vieläkään kelpaisi perustuslakivaliokunnalle, hän pohtii IL-blogissaan.

Skinnarin mukaan kokoomus saisi näin ”ajettua seinään lopullisesti kituvan hallitusyhteistyön keskustan kanssa” ja lisäksi ”jäädyttäisi ikiroutaan” keskustalle tärkeän maakuntamallin.

–Seuraaviin eduskuntavaaleihin olisi ensi kesänä aikaa jäljellä alle vuosi. Jos asiat etenisivät edellä kuvatulla tavalla, niin todellinen tyrmäyksen aiheuttaja eli kokoomuksen itse jääräpäisesti ajama yksityiselle terveyssektorille jättibisneksen tuova valinnanvapausmalli jäisi taka-alalle. Kaikki menisi hallituspuolueiden jo pitkäksi kasvaneiden epäonnistuneiden lakihankkeiden piikkiin, hän kommentoi.

–Kokoomuksella on pelissä suuret setelit. Todennäköisesti muutkin oppositiopuolueet ajattelevat silloin, kuten SDP. Hallitukseen ei lähdetä kuin vaalien kautta. Pääministerille ei jää silloin paljon muita vaihtoehtoja, kuin mennä perille saakka ja pyytää presidentiltä hallituksen eroa. Silloin syksyllä 2018 ei ole maakuntavaaleja, vaan edessä on ennenaikaiset eduskuntavaalit, Skinnari päättää.

Hallituksen hajoamista ennustaa myös perussuomalaisten puheenjohtaja Jussi Halla-aho.

–On olemassa kaikki edellytykset sille, että sote-uudistus ajautuu poliittiseen umpikujaan keskustan ja kokoomuksen välillä tai perustuslaillisten kysymysten vuoksi. Pidän mahdollisena, että sote-laki ei perustuslaillisista syistä mene läpi niin, että kokoomus sen voisi hyväksyä, hän kommentoi lauantaina Lappeenrannassa Etelä-Saimaan mukaan.

Halla-aho sanoo, että perussuomalaisten pitää olla keväällä valmiina vaaleihin.

–Gallupien perusteella hallituskriisi voisi kokoomukselle sopia, hän totesi.

Hallituskriisin mahdollisuus nousi puheissa esiin myös silloin, kun hallituspuolueen neuvottelivat valinnanvapauteen ja asiakasseteleihin liittyvässä kiistassa. Lopulta kokoomuksen että keskustan ryhmien kerrottiin hyväksyneen sovun yksimielisesti. Siitä huolimatta keskustan ryhmäjohtaja Antti Kaikkonen kertoi, että soten valinnanvapausmallin lausuntokierroksesta on tultava ”aito” ja palaute on huomioitava.

Myös maakuntauudistus hiertää keskustan ja kokoomuksen välejä. Helsingin kokoomuslainen pormestari Jan Vapaavuori on jo jonkin aikaan arvostellut suorin sanoin maakuntauudistusta. Viimeksi lauantaina hän sanoi Ylen Ykkösaamussa toivovansa, että hallitus luopuu koko uudistuksesta. Keskustaa edustava asunto-, energia- ja ympäristöministeri Kimmo Tiilikainen vastasi Vapaavuorelle suorin sanoin ihmettelemällä, milloin tämä aikoo valta- ja puoluepolitiikan sijaan hoitaa päätyötään. Tiilikainen syytti Vapaavuorta myös kaupunkien ja muun Suomen vastakkainasettelusta.

Lue lisää:

Keskustaministeri älähti heti Jan Vapaavuorelle: ”Milloin pormestari aikoo hoitaa päätyötään?”

Sote-sopu läpi keskustassa ja kokoomuksessa – Kaikkoselta ehto